
ВЪПРОСИ И ОТГОВОРИ ПО ПРОЦЕДУРА 

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 56 И 57,  

ПОЛУЧЕНИ НА 30.06.2011 г.   
И ПУБЛИКУВАНИ НА 13.07.2011 г.
ВЪПРОС № 56 
Може ли в Процедура с предварителен подбор на проекти BG161PO003-1.1.05 „Разработване на иновации от стартиращи предприятия" физическо лице да бъде консултант, предоставил консултантски услуги по разработване на проектното предложение и да бъде част от експертния персонал (външен експерт)? 

 

30.06.2011 г. (дата на постъпване на въпроса)

ОТГОВОР № 56 
За да бъдат допустими разходите по изготвянето на проектното предложение при избора на изпълнител на тази услуга, независимо от стойността на разходите за консултантски услуги, кандидатите са длъжни да съберат не по-малко от 3 оферти, които съдържат техническо и финансово предложение, с оглед спазване на принципите за добро финансово управление, като се съобразят и с допълнителните указания, представени в Глава III от Оперативното ръководство за изпълнение на проектите, разработено за целите на настоящата процедура.

В случай, че са спазени изискванията, свързани с процедурата по избор на изпълнител и при положение, че същото лице, което е избрано да разработи проектното предложение, притежава нужния опит в изпълнението на дейности, свързани с извършване на НИРД и разработване на иновативни продукти/процеси/услуги (в случай, че се касае за квалифициран експерт, ангажиран с разработването на иновацията)  или опит в стопанската сфера и пазарната реализация на иновативни продукти/процеси/услуги (ако се касае за позицията на икономическия мениджър), то няма ограничение едно и също лице да разработи проектното предложение и впоследствие да бъда включено като част от експертния екип по проекта.
Следва да имате предвид, че експертният персонал, назначен по проекта не е външен, а се назначава на трудови договори.
ВЪПРОС № 57 

Здравейте,

Ние сме дружество, което се занимава с научно-изследователска и развойна дейност и възнамеряваме да кандидатстваме по Процедура BG161PO003-1.1.05 „Разработване на иновации от стартиращи предприятия” от ОП Конкурентоспособност. Проектът е свързан с разработване на иновативни, високоефективни и екологични продукти, оползотворяващи дървесна биомаса за отопление и битова гореща вода за потребителите в бита, публичния и индустриален сектор. Предвижда се разработване на три вида иновативни продукти:

1. Водогреен пиролизен котел с топлинна мощност 25kW, 35kW и 50kW за изгаряне на сухи дърва за огрев;

2. Иновативен водогреен автоматизиран котел за изгаряне на дървесна биомаса с топлина мощност 45kW и 60kW;

3. Иновативен вид горелка с възможност за изгаряне на всички известни твърди биогорива, без да се налагат преустройства или изменения по конструкцията, с топлинна мощност 60kW, 100kW и 160kW.

Конкретният въпрос е както следва: Може ли да се получи финансиране за дейности, свързани с провеждане на изследвания, измервания и изпитвания, както и изработване на опитни образци за всички 8 вида котли и горелки (в зависимост от различните мощности – виж описанието по-горе) или се отпускат финансови средства за разработване единствено на трите основни видове иновативни продукти.

Благодаря предварително за информацията.

С уважение,

Тодор Тодоров
30.06.2011 г. (дата на постъпване на въпроса)

ОТГОВОР № 57 

Разходите за извършване на изследвания, измервания и изпитвания за целите на разработване на иновативен продукт, процес или услуга, както и разходи за създаване или финализиране на опитен образец са допустими по настоящата процедура за подбор на проекти.
В случай че целта на проектното предложение, която се описва във Формуляра за предварителен подбор (Приложение А1 към Насоките за кандидатстване) и впоследствие във Формуляра за кандидатстване (Приложение А2 към Насоките за кандидатстване), е разработване на определен вид/брой иновативни продукти, горепосочените разходи са допустими единствено във връзка с тези конкретни продукти, като те следва да бъдат надлежно описани и обосновани от страна на кандидата.

